የአፍሪካ -አውሮፓ ህብረት ትብብር ወጣቶችን ተጠቃሚ የሚያደርግ መሆን አለበት -ፕሬዚዳንት ኡሁሩ ኬንያታ
የኬንያው ፕሬዝዳንት ኡሁሩ ኬንያታ የአፍሪካ ህብረት እና  የአውሮፓ ህብረት ትብብር የአፍሪካ ወጣቶችን ተጠቃሚ በሚያደርግ እና የሥራ እድል በሚፈጥርበት መልኩ መሆን አለበት ሲሉ ተናግረዋል፡፡ፕሬዝዳንቱ በቲውተር ማህበራዊ ትስስር ድረ ገጽ ላይ ባሰፈሩት ሀሳባቸው  የአፍሪካ ወጣቶች ማህበራዊ እና ኢኮኖሚያዊ አቅማቸው እንዲጎለብት  ህብረት እና  የአውሮፓ ህብረት  ዘላቂ ፖሊሲ ሊኖራቸው ይገባል ነው ያሉት ፡፡እንደ የትኛውም የአፍሪካ  ታዳጊ አገር ኬንያ በርካታ ወጣቶች ያሏት ናት፡፡ ሀገሪቱ ከጠቅላላ ህዝቧ እድሜው ከ 18-34 የሆነው ዜጋዋ 64 በመቶውን ይሸፍናል፡፡ኬንያ የኢኮኖሚያዊ እድገቱ እምቅ አቅም የሆነውን ወጣት ወደ ሥራ ማስገባቱም እንደ ሌሎቹ የአፍሪካ አገራት ትልቅ ፈተና እንደሆነባት የአገሪቱ ብሔራዊ ቴሌቭዥን ጣቢያ ጭምር  መረጃዎችን ዋቢ ያደረጉ ዘገባዎች ያመላክታሉ፡፡ይሄ ደግሞ አገሪቱ ከፍተኛ የማህበራዊ እና ኢኮኖሚያዊ ቀውስ ውስጥ እየከተታት መሆኑን የምጣኔ ሃብት ባለሙያዎች አረጋግጠዋል ፤ስራ አጥነት ደግሞ ዋንኛው ችግር እንደሆነ ነው የሚነገረው፡፡የአገሪቱን ህዝብ ቁጥር አብላጫውን የሚይዘው ወጣቱ ደግሞ የዚህ ማህበራዊ እና ኢኮኖሚያዊ ችግር ዋንኛው ተጠቂ ሁኗል የብዙዎች ሀሳብ ነው፡፡ እስካሁን 38 በመቶ የሚሆኑት የኬንያ ወጣቶች ከትምህርት ገበታቸው ሳይሆኑ ስራም ሳይኖራቸው የሚኖሩ ናቸው፡፡በአግባቡ እና በግዜ መላ ካልተበጀላቸው ለአገሪቱ ማህበራዊ ቀውስ አስተዋጽኦ ማበርከታቸው እንዳለ መሆኑ ሳይዘነጋ ለራሳቸው እና ለአገራቸውም እንዳይሆኑ ሆነው መቅረታቸው እርግጥ ነውና መንግስት ትኩረት ሊሰጠው ይገባል ሲሉ የአገሪቱ ምሁራን አስጠንቅቀዋል፡፡መንግስት በበኩሉ የወጣቶች ስራ አጥነት አስከፊው ደረጃ ላይ መሆኑን አምኖ ለመፍትሄው እየሰራ መሆኑን ገልጿል፡፡  ፕሬዝዳንት ኡሁሩ ኬንያታም ባሁኑ የቲውተር ሀሳባቸው የአፍሪካ ወጣቶችን ኢኮኖሚያዊ እና ማህበራዊ ችግር ፈቶ አቅማቸውን ማጠናከር ላይ ትኩረት ያደረገው ለዚሁ ነው፡፡ፕሬዝዳንቱ ወጣቶች ላይ ኢንቨስት ማድረግ ጥሩ ነው መባሉ ብቻ የሚገልጸው አይደልም መባል ካለበት ምንም የማይወጣለት እና ተስተካካይ የለለው እርምጃ ነው ብለዋል፡፡ኡሁሩ ኬንያታ በተለይ በቅርቡ አቢጃን ኮትዲቫር ላይ የተካሄደውን አምስተኛውን የአፍረካ ህብረት እና አውሮፓ ህብረት ስብሰባን  አስታከው ቲውተር ላይ ያሳፈሩት ሃሳባቸው አወሮፓ እና አፍሪካ የትብብር ፖሊሲያቸው ቅድሚያ ሊሰጠው የሚገባው የአፍሪካ ወጣቶችን አቅምን ማጎልበት እንደሆነ ጠቁመዋል፡፡ኬንያ ከአውሮፓ ህብረት ለሥራ እድል ፈጠራ የምታገኘውን 3ነጥብ 6 ቢሊየን ሺልንግ ጥቅም ላይ ልታውለው ዝግጅት አድርጋለች ብለዋል፡፡  ከዚሁ ጋር ተያይዞ ለአፍሪካ አገራት ሥራ ድል ፈጠራ ከአውሮፓ ህብረት የሚከፋፈለው ገንዘብ አዳዲስ የስራ እድል ፈጠራዎችን እውን ለማድረግ እንደ አገራቱ ዝግጁነት ታይቶ እንጂ በሌላ መሥፈርት ሊሆን አይገባም ሲሉ አስታውቋል፡፡ፕሬዝዳንቱ በተጨማሪ ከሥራ እድል ፈጠራ ባሻገር ወጣቶችን ክህሎታቸውን በማሳደግ የፈጠራ ሰዎች እንዲሆኑ ማድረግም ተገቢ መሆኑን አስታውቀዋል፡፡ እድሜው ከ35 አመት በታች ለሆነው 75 በመቶ የአፍሪካ ወጣት ትኩረት ይሰጠው ያሉት ኡሁሩ  ኬንያ ወጣቶችን ተጠቃሚ ለማድረግ በርካታ ፖሊሲዎችን  አውጥታ ተግባራዊ እደረገች መሆኑን አስታውሰዋል ፡፡በትምህርት፣በጤና፣ኢኮኖሚያዊ እና አስተዳደራዊ ዘርፎች ላይ ለ ኬንያ ወጣቶች የሥራ እድል እየተፈጠረላቸው መሆኑን የአገሪቱ ብሄራዊ የቴሌቭዥን ጣቢያ ዘግቧል፡፡